**SVEUČILIŠNI INTEGRIRANI PRIJEDIPLOMSKI I DIPLOMSKI STUDIJ FARMACIJA**

NAPUTAK ZA PRIJAVU, OBLIKOVANJE I IZRADU DIPLOMSKOG RADA

AKADEMSKA GODINA 2025./2026.

Rijeka, svibanj 2025.

Sadržaj

 I. OPĆE NAPOMENE

 II. ADMINISTRATIVNI POSTUPAK

III. UPUTE ZA IZRADU DIPLOMSKOG RADA

1. OPĆE NAPOMENE

Diplomski rad samostalna je akademska obrada utvrđene teme, kojom student pokazuje da je sposoban samostalno i sukladno struci primijeniti naučene vještine i usvojena znanja tijekom studija, napisati rad te ga javno obraniti pred imenovanim stručnim povjerenstvom. Diplomski rad je napravljen uz nadzor mentora u kojem student obrađuje određenu stručnu ili znanstvenu problematiku u dogovoru s mentorom. Može biti izrađen kao eksperimentalni ili pregledni rad. U eksperimentalnom diplomskom radu student temeljem rezultata provedenih ispitivanja (pokusi ili ankete) potvrđuje ili opovrgava postavljenu hipotezu istraživanja, dok u preglednom diplomskom radu daje sustavan pregled relevantnih spoznaja iz literature o temi istraživanja. Izradom i obranom diplomskog rada student potvrđuje svoje kompetencije, odnosno pokazuje da je sposoban samostalno provesti i zaokružiti određeno zadano istraživanje. Time dokazuje da je sposoban primjenjivati znanja stečena tijekom studija te samostalno rješavati zadatke u svojoj struci.

1. ADMINISTRATIVNI POSTUPAK

Studenti koji su upisali 4. godinu studija Farmacija trebaju do kraja svibnja tekuće godine obaviti razgovor s potencijalnim mentorom s kojim dogovaraju temu diplomskog rada. Nakon toga student popunjava, a izabrani mentor potpisuje Obrazac 1 *PRIJAVA TEME DIPLOMSKOG RADA* (obrazac je dostupan na mrežnim stranicama Fakulteta) te ga dostavlja u pisarnicu fakulteta u periodu od 1. 10. - 31. 10. tekuće godine. Voditelj studija odobrava prijavljene teme diplomskog rada i objavljuje popis odobrenih tema na mrežnoj stranici do 28. 11. tekuće akademske godine. Mentor i komentor mogu biti samo nastavnici u znanstveno-nastavnom zvanju (docent, izvanredni profesor, redoviti profesor, profesor emeritus). Prema Odluci Fakultetskog vijeća od 8. prosinca 2020., u izradi diplomskog rada, uz imenovanog mentora, može se iznimno imenovati komentor u suradničkom zvanju i na radnom mjestu viši asistent s akademskim stupnjem doktora znanosti, koji je upisan u Upisnik znanstvenika Republike Hrvatske.

Mentor daje suglasnost za daljnji postupak ocjene i obrane rada, te se imenuje tročlano Povjerenstvo za ocjenu i obranu rada (Obrazac 2 – *SUGLASNOST MENTORA O ZAVRŠETKU DIPLOMSKOG RADA)*. U slučaju da student ima mentora i komentora, tada se imenuje četveročlano povjerenstvo. Članovi Povjerenstva moraju biti u znanstveno-nastavnom zvanju. **Mentor može biti član Povjerenstva, ali ne i njegov predsjednik.**

1. Praktični dio diplomskog rada, koji uključuje provođenje odgovarajućih istraživanja kod eksperimentalnog diplomskog rada, odnosno prikupljanje i obradu literaturnih izvora kod preglednog diplomskog rada, mora biti završen do upućivanja studenta na Stručno osposobljavanje (10. semestar studija Farmacija), o čemu mentor izdaje odgovarajuće uvjerenje (POTVRDNICA O IZVEDENOM PRAKTIČNOM DIJELU DIPLOMSKOG RADA). Provedba istraživanja u određenim slučajevima zahtijeva etičku provjeru, te odluku o potrebi procjene etičkog povjerenstva donosi mentor.
2. Mentor je obvezan u **ISVU sustav** unijeti podatke za svakog studenta. Podatci se mogu unijeti nakon što se otvori **rok za obranu rada**. Za otvaranje roka treba poslati zahtjev na mail teo.brusic@medri.uniri.hr. Naziv teme na hrvatskom i engleskom jeziku mora biti **ISTI** na Obrascu 1 i u ISVU sustavu. Teme se unose u ISVU sustav isključivo velikim tiskanim slovima. Pravovremeni upis podataka u ISVU sustav je važan jer inače student neće moći pohraniti rad u **repozitorij Medicinskog fakulteta u Rijeci – Dabar.** Upute za unos tema diplomskog rada u ISVU sustav nalaze se na mrežnim stranicama fakulteta

<https://medri.uniri.hr/fakultet/propisi-i-dokumenti/medicinski-fakultet/>.

1. Nakon što je diplomski rad završen i napisan, te je student izvršio sve obveze propisane PRAVILNIKOM O STUDIJIMA I STUDIRANJU NA SVEUČILIŠTU U RIJECI, MEDICINSKOM FAKULTETU, pokreće se postupak obrane diplomskog rada.
2. Studenti moraju 10 radnih dana prije obrane diplomskog rada u Službu za studentske poslove i međunarodnu suradnju dostaviti:
* ispunjeni Obrazac 2 - SUGLASNOST MENTORA O ZAVRŠETKU DIPLOMSKOG RADA

Nepoštivanje navedenih termina, odnosno obrasci predani nakon predviđenih rokova neće se uzimati u razmatranje. Student može pristupiti obrani diplomskog rada isključivo nakon što je položio sve ispite studijskog programa, te ukoliko ima dostavljenu SUGLASNOST MENTORA O ZAVRŠETKU DIPLOMSKOG RADA.

1. Prema Odluci Sveučilišta u Rijeci (Klasa: 650-01/14-01/15; Ur.br. 2170-57- 0514-1, 16.09.2014.) **obvezna je primjena informatičkog sustava za provjeru izvornosti studentskih radova od akademske 2014./2015. godine**.

Tijekom pisanja rada, student može povremeno provjeravati izvornost napisanih dijelova teksta.

Student je dužan mentoru dostaviti kompletan rad u elektroničkom obliku (*doc* ili *pdf* format). Mentor vrši provjeru rada kroz informatički sustav za provjeru izvornosti (*Turnitin*). Po završetku procjene, mentor ispunjava **Izvješće o provedenoj provjeri izvornosti studentskog rada** (sastavni dio Uputa za primjenu informatičkog sustava za provjeru izvornosti). Ako prema mišljenju mentora rad zadovoljava uvjete izvornosti, mišljenje se izdaje kao pozitivno. Ako prema mišljenju mentora rad ne zadovoljava uvjete izvornosti, mentor mora rad vratitikandidatu na doradu do ispunjenja uvjeta. Upute o postupku provođenja provjere izvornosti studentskih radova i načinu korištenja programa objavljene su na mrežnim stranicama fakulteta.

1. Studenti trebaju odobrenu verziju diplomskog rada pohraniti u **repozitorij Medicinskog fakulteta u Rijeci** – Dabar (<https://repository.medri.uniri.hr/>) u otvorenom pristupu barem **dva dana prije** obrane diplomskog rada.

Nakon pohrane rada, studenti se trebaju javiti u Knjižnicu Medicinskog fakulteta za dobivanje potvrde o izvršenoj pohrani u repozitorij. U slučaju korekcije rada nakon objave, korigiranu verziju rada potrebno je poslati na e-mail adresu mentora i na kbz@medri.uniri.hr.

1. Obrane radova su javne, a **mentor** je dužan osigurati potrebnu dokumentaciju (ZAPISNIK I ODLUKA). Obranu otvara predsjednik povjerenstva, predstavlja pristupnicu / pristupnika te stručno povjerenstvo za ocjenu i obranu diplomskog rada. Nakon toga slijedi izlaganje rada (20-30 min). U nastavku, predsjednik povjerenstva daje priliku članovima povjerenstva za pitanja, a nakon toga i svima prisutnima. Po zaključivanju odgovora na postavljena pitanja, predsjednik povjerenstva moli studenta da nakratko napusti prostoriju zbog konačnog vijećanja o odluci i ocjeni. Za konačnu je ocjenu potrebna natpolovična većina članova povjerenstva, no dobra praksa podrazumijeva suglasnost svih članova. Ukoliko je obrana rada pozitivno ocijenjena, studenta se iznova poziva pred povjerenstvo. Ocjenu i prijedlog odluke o promociji studenta u određeno zvanje objavljuje predsjednik povjerenstva. Po objavi prijedloga, članovi povjerenstva potpisuju sve potrebne obrasce i predaju ih studentu.

Službi za studentske poslove i međunarodnu suradnju, nakon obrane diplomskog rada student mora dostaviti:

* + Izvješće o provedenoj provjeri izvornosti studentskog rada;
	+ Potvrdu iz knjižnice MEDRI-a o upisu rada u **repozitorij Medicinskog fakulteta u Rijeci – Dabar i** da nema dugovanja u knjižnici Fakulteta;
	+ Zapisnik o obrani diplomskog rada;
	+ sve ostale obrasce (Obrasci nakon diplomiranja) student preuzima na Merlinu.

Za sve ostale obavijesti studenti mogu kontaktirati voditeljicu u Studentskoj službi za studente Sveučilišnog integriranog prijediplomskog i diplomskog studija Farmacija Božanu Savić, mag. oec. na broj telefona 051/651-167.

1. TEHNIČKE UPUTE O IZRADI DIPLOMSKOG RADA

Diplomski rad treba biti pripremljen u pisanom obliku na računalu, sukladno Uputama, na stranici standardne veličine (A4, 210x297 mm), sa slobodnim rubnicima od 2,5 cm i u dvostrukom proredu. Potrebno je rabiti pismo veličine 12 tipografskih točaka, čitljive vrste, s obvezatnom potporom svih hrvatskih znakova. Sve stranice moraju biti numerirane, tj. označene brojevima. Tekst mora biti pisan hrvatskim književnim jezikom, po svim gramatičkim i pravopisnim pravilima. Diplomski rad ne može sadržavati manje od 15 niti više od 50 stranica. Broje se sve stranice počevši od Uvoda, a broj se ispisuje u donjem desnom kutu.

**Oblikovanje ovitka**

Na prednjoj stranici ovitka, treba u gornjem dijelu pri vrhu pisati:

SVEUČILIŠTE U RIJECI

MEDICINSKI FAKULTET

SVEUČILIŠNI INTEGRIRANI PRIJEDIPLOMSKI I DIPLOMSKI STUDIJ FARMACIJA

U sredini stranice treba pisati:

Ime i prezime

NASLOV RADA

Diplomski rad

 Pri dnu stranice treba pisati:

Mjesto, godina

Naziv sveučilišta, fakulteta i naslov rada pišu se velikim tiskanim slovima, a svi ispisi centriraju se na stranici.

**Obvezne stranice diplomskog rada**

Na sljedećoj, drugoj stranici, ponavlja se sadržaj ovitka rada (v. gore).

Treća stranica rada sadrži sljedeće podatke:

Mentor rada: (ime i prezime mentora, akademska titula i znanstveno-nastavno zvanje) Diplomski rad ocijenjen je dana \_\_\_\_\_\_\_\_\_\_\_\_\_\_ u/na \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_pred povjerenstvom u sastavu:

1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rad sadrži \_\_ stranica, \_\_ slika, \_\_ tablica, \_\_ literaturnih navoda.

**Neobvezni listovi**

Četvrta stranica je fakultativna i na njoj se može pisati proslov, posveta ili zahvala.

Proslov treba sadržavati podatke važne za istraživanje, primjerice naziv i oznaku projekta u okviru kojeg je istraživanje provedeno.

Sadržaj rada

Sadržaj diplomskog rada navodi poglavlja i potpoglavlja uz stranice na kojima isti započinju.

**Popis skraćenica i akronima**

Potrebno je navesti sve pojmove za koje će se u radu koristiti skraćenice. U naslovu rada ne smiju se rabiti skraćenice, osim ako njihovo značenje nije opće poznato.

**Sadržaj diplomskog rada**

Tijelo diplomskog rada sastoji se od didaktički razrađenih poglavlja.

**Prikaz sastavnica diplomskog rada**

Pregledni rad:

Preliminarne stranice

Uvod

Svrha rada

Pregled literature na zadanu temu

Rasprava

Zaključak / Zaključci

Sažetak

Summary

Literatura

Životopis

Stručni rad:

Preliminarne stranice

Uvod

Svrha rada

Ispitanici i postupci (Materijali i postupci)

Rezultati

Rasprava

Zaključak ili Zaključci

Sažetak

Summary

Literatura

Životopis

Znanstveni rad:

Preliminarne stranice

Uvod / svrha rada

Ispitanici i postupci (Materijali i postupci)

Rezultati

Rasprava

Zaključak / Zaključci

Sažetak

Summary

Literatura

Životopis

Sažetak se nalazi iza zaključka i ukratko (na jednoj stranici, najviše 250 riječi) prikazuje najbitnije činjenice / rezultate diplomskog rada. Ispod sažetka navode se ključne riječi.

Summary se nalazi iza hrvatskog sažetka, a prijevod je sažetka na engleski jezik.

Literatura se nalazi iza engleskog sažetka, a navodi se literatura koju je autor rabio tijekom izrade diplomskog rada.

Prilikom pisanja rada koriste se različiti izvori znanja (članci, knjige, mrežne stranice, pravni propisi, …)koji se nazivaju literatura (reference, referencije). To su autorska djela. U radu je

potrebno navesti literaturu/reference korištene u izradi diplomskog rada. Korištenje tuđih djela bez njihovog navođenja smatra se plagiranjem i kažnjivo je.

Citirane reference u radu navode se:

* prilikom doslovnog citiranja ili parafraziranja tuđeg teksta;
* pri preuzimanju slika, tablica i ostalog vizualnog materijala;
* u popisu korištene literature na kraju rada.

Postoji više stilova navođenja i citiranja literature, ovisno o predmetnom području, časopisu ili ustanovi u kojoj se piše rad. U području biomedicine i zdravstva najčešći je Vancouverski stil koji se koristi i na Medicinskom fakultetu Sveučilišta u Rijeci.

Značajka ovog stila je navođenje referenci redoslijedom pojavljivanja u radu. Broj korištene reference navodi se u okrugloj zagradi (1), može se navesti i prezime autora, npr. Harrison (5), a istovremeno se može pozvati i na više istraživanja (npr. 8-10, 15, 17).

Referenca na kraju rada donosi niz podataka koji precizno opisuju korišteno autorsko djelo:

* + podatci o autorstvu: autori djela, urednici, prevoditelji, ilustratori
	+ podatci o naslovu i podnaslovu članka, knjige, časopisa, mrežne stranice, istraživanja
	+ podatci o izdanju, mjestu izdanja, mediju
	+ brojčani podatci: godina izdanja knjige ili časopisa, volumen, broj i stranica članka u časopisu, datum zadnjeg ažuriranja i citiranja mrežne stranice
	+ lokacijski podatci: mrežna stranica i DOI

Pravila i primjeri navođenja najčešće korištenih djela:

KNJIGA

* tiskana:

Šolić F, Žauhar G. Fizika za medicinare. 2. izd. Rijeka: Medicinski fakultet Sveučilišta u Rijeci; 2013.

Križan Z. Kompendij anatomije čovjeka. 3. izd. 3. dio, Pregled građe grudi, trbuha, zdjelice, noge i ruke: za studente opće medicine i stomatologije. Zagreb: Školska knjiga; 1997.

* elektronička, dostupna na Internetu:

Patrias K, author; Wendling D, editor. Citing Medicine: The NLM Style Guide for Authors, Editors, and Publishers [Internet]. 2nd edition. Bethesda (MD): National Library of Medicine (US); 2007 - [ažurirano 2.10.2015.; citirano 4.11.2018.] Dostupno na: <https://www.ncbi.nlm.nih.gov/books/NBK7256/>

* poglavlje / rad u zborniku:

Kone BC. Metabolic basis of solute transport. U: Brenner BM, Rector FC, eds. Brenner and Rector‘s the kidney. 8th ed. Vol. 1. Philadelphia: Saunders Elsevier; c2008. p. 130-55.

Christensen S, Oppacher F. An analysis of Koza's computational effort statistic for genetic programming. U: Foster JA, Lutton E, Miller J, Ryan C, Tettamanzi AG, editors. Genetic programming. EuroGP 2002: Proceedings of the 5th European Conference on Genetic Programming; 2002 Apr 3-5; Kinsdale, Ireland. Berlin: Springer; 2002. p. 182-91.

ČLANAK

* u tiskanom časopisu:

Sigelman CK, Schoenrock CJ, Spanhel CL, Hromas SG, Winer JL, Budd EC, et al. Surveying mentally retarded persons: responsiveness and response validity in three samples. Am J Ment Defic. 1980; 84(5): 479-86.

* u elektroničkom časopisu:

dostupnom na internetu: Halpern SD, Ubel PA, Caplan AL. Solid-organ transplantation in HIV-infected patients. N Engl J Med [Internet]. 26.7.2002. [citirano 4.11.2018.]; 2002;347(4):284-7. Dostupno na: <https://www.nejm.org/doi/full/10.1056/NEJMsb020632>

* u bazi podataka:

Kuohung W, Hornstein MD. Overview of infertility. U: UpToDate, Barbieri RL ed. UpToDate [Internet]. Waltham, MA: UpToDate; 2018 [citirano 4.11.2018.] Dostupno na: <https://www.uptodate.com>

MREŽNA STRANICA

Cancer-Pain.org [Internet]. New York: Association of Cancer Online Resources, Inc.; c2000- 01 [ažurirano 16.5.2002.; citirano 9.7.2002.]. Dostupno na: http://www.cancer- pain.org

Više primjera za navođenje literature možete potražiti u knjizi Citing Medicine, na poveznici

<https://www.ncbi.nlm.nih.gov/books/NBK7256/>

U slučaju dodatnih pitanja oko navođenja korištenih izvora znanja u diplomskom radu možete se obratiti u Knjižnicu za biomedicinu i zdravstvo kbz@medri.uniri.hr

**Životopis** treba biti napisan u trećem licu jednine s najviše 200 riječi.

**Privitci**

Dopušteni prilozi uz tekst rada su tablice i slike. Svi se ostali prilozi (sheme, grafikoni, dijagrami, prikazi i sl.) moraju uvrstiti u jednu od dviju dopuštenih skupina. Numeriraju se kroz rad arapskim brojkama u onom slijedu kojim se pojavljuju za sva poglavlja rada zajedno i u pravilu se smještaju odmah uz tekst u kojem se opisuju, a samo iznimno se kao privitak rada uvezuju na samom kraju (npr. računalni ispis programa kao privitak, anketni upitnik i sl.).

Svi prilozi moraju biti naslovljeni.

Naslovi slika nalaze se uvijek ISPOD tijela slika, a naslovi tablica nalaze se uvijek IZNAD tijela tablica. I slike i tablice moraju biti objašnjene i jasne same za sebe pa se u njima ne smiju rabiti kratice i oznake koje na istom mjestu, tj. u njima samima ili odmah ispod (za tablice), nisu objašnjene.

Ako se u radu koriste ilustracije ili tablice preuzete iz publikacija drugih autora, OBVEZNO je u tom slučaju navesti točan izvor (zaštita autorskih prava) i također navesti autore u popisu literature.

Manji broj jednostavnih matematičkih jednadžbi uklapa se u tekst rada. Ako se u radu prikazuje veći broj složenijih jednadžbi, one se unutar teksta izdvajaju u zasebne retke i numeriraju brojem bez posebnog daljnjeg označavanja.